TARYBOS REGLAMENTAS (EB) Nr. 487/2009
2009 m. gegužės 25 d.
dėl Sutarties 81 straipsnio 3 dalies taikymo tam tikrų grupių susitarimams ir suderintiems veiksmams oro transporto sektoriuje
(kodifikuota redakcija)
(Tekstas svarbus EEE)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 83 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
1987 m. gruodžio 14 d. Tarybos reglamentas (EEB) Nr. 3976/87 dėl Sutarties 85 straipsnio 3 dalies taikymo tam tikrų grupių susitarimams ir suderintiems veiksmams oro transporto sektoriuje (2) buvo keletą kartų iš esmės keičiamas (3). Siekiant aiškumo ir racionalumo minėtas reglamentas turėtų būti kodifikuotas.
(2)
Bendros Sutarties 81 straipsnio 3 dalies taikymo nuostatos pagal Sutarties 83 straipsnį turi būti priimtos reglamentu arba direktyva. Komisijai turėtų būti suteikta teisė reglamentu paskelbti, kad Sutarties 81 straipsnio 1 dalies nuostatos netaikomos tam tikroms įmonių susitarimų, įmonių asociacijų sprendimų ir suderintų veiksmų grupėms.
(3)
Komisija turėtų būti įgaliota oro transportui Bendrijoje, o taip pat transportui tarp Bendrijos ir trečiųjų šalių suteikti oro transporto sektoriaus bendrąsias išimtis.
(4)
Turėtų būti nustatyta, kokiomis konkrečiomis sąlygomis ir kokiomis aplinkybėmis Komisija gali naudotis tokiomis teisėmis, glaudžiai ir nuolat bendradarbiaudama su kompetentingomis valstybių narių institucijomis.
(5)
Ypatingai pageidautina, kad bendrosios išimtys būtų suteiktos tam tikroms susitarimų, sprendimų ir suderintų veiksmų grupėms. Tokios išimtys turėtų būti suteikiamos ribotam laikotarpiui, per kurį oro vežėjai galėtų prisitaikyti prie labiau konkurencinės aplinkos. Komisija, glaudžiai bendradarbiaudama su valstybėmis narėmis, turėtų tiksliai apibrėžti atitinkamas tokių išimčių apimtis ir sąlygas.
(6)
Šis reglamentas neturi poveikio Sutarties 86 straipsnio taikymui,
PRIĖMĖ ŠĮ REGLAMENTĄ:
1 straipsnis
Šis reglamentas taikomas oro transportui.
2 straipsnis
1. Laikydamasi Sutarties 81 straipsnio 3 dalies, Komisija reglamentu gali paskelbti, kad Sutarties 81 straipsnio 1 dalis netaikoma tam tikroms įmonių susitarimų, įmonių asociacijų sprendimų ir suderintų veiksmų grupėms.
Komisija gali priimti tokius reglamentus dėl susitarimų, sprendimų ir suderintų veiksmų, kurių objektas yra bet kuris iš šių:
a)
oro transporto įmonių tvarkaraščių bendras planavimas ir derinimas;
b)
konsultacijos dėl keleivių ir bagažo bei krovinių vežimo reguliariuoju oro susisiekimu tarifų;
c)
bendros operacijos naujuose, mažiau apkrautuose reguliariojo oro susisiekimo maršrutuose;
d)
atskridimo ir išskridimo laiko paskirstymas oro uostuose ir oro uostų tvarkaraščių sudarymas; Komisija užtikrina, kad būtų laikomasi 1993 m. sausio 18 d. Tarybos reglamento (EEB) Nr. 95/93 dėl laiko tarpsnių paskirstymo Bendrijos oro uostuose bendrųjų taisyklių (4);
e)
bendras kompiuterinių rezervavimo sistemų, susijusių su oro transporto įmonių tvarkaraščių nustatymu, išankstiniu bilietų užsakymu ir bilietų išrašymu, pirkimas, parengimas ir naudojimas; Komisija užtikrina, kad būtų laikomasi 1989 m. liepos 24 d. Tarybos reglamento (EEB) Nr. 2299/89 dėl elgesio su kompiuterinėmis rezervavimo sistemomis kodekso (5).
2. Nepažeidžiant 1 dalies antros pastraipos, joje nurodytuose Komisijos reglamentuose apibrėžiamos susitarimų, sprendimų arba suderintų veiksmų grupės, kurioms jie taikomi, ir konkrečiai nurodoma:
a)
apribojimai arba sąlygos, kurie gali arba negali būti susitarimuose, sprendimuose ir suderintuose veiksmuose;
b)
sąlygos, kurios privalo būti susitarimuose, sprendimuose ir suderintuose veiksmuose, arba bet kokios kitos sąlygos, kurios privalo būti įvykdytos.
3 straipsnis
Kiekvienas pagal 2 straipsnį priimtas reglamentas galioja apibrėžtą laikotarpį.
Jis gali būti panaikintas arba iš dalies pakeistas, jei pasikeičia kokie nors jo priėmimą sąlygoję veiksniai; tokiu atveju nustatomas laikotarpis, per kurį turi būti iš dalies pakeisti susitarimai ir suderinti veiksmai, kuriems buvo taikomas ankstesnis reglamentas, iki jis buvo iš dalies pakeistas ar panaikintas.
4 straipsnis
Pagal 2 straipsnį priimtuose reglamentuose turėtų būti nustatyta, kad jie taikomi atgaline data susitarimams, sprendimams ir suderintiems veiksmams, galiojusiems tokių reglamentų įsigaliojimo dieną.
5 straipsnis
Reglamente, priimtame pagal 2 straipsnį, gali būti nustatyta, kad Sutarties 81 straipsnio 1 dalyje nurodytas draudimas nėra taikomas minėtame reglamente nustatytu laikotarpiu įstojimo dieną jau galiojantiems susitarimams, sprendimams ir suderintiems veiksmams, kuriems taikoma 81 straipsnio 1 dalis dėl Austrijos, Suomijos ir Švedijos stojimo ir kurie netenkina Sutarties 81 straipsnio 3 dalies sąlygų.
Tačiau šis straipsnis netaikomas susitarimams, sprendimams ir suderintiems veiksmams, kurie įstojimo dieną jau patenka į EEE susitarimo 53 straipsnio 1 dalies taikymo sritį.
6 straipsnis
Prieš priimdama reglamentą pagal 2 straipsnį, Komisija paskelbia jo projektą ir pakviečia visus suinteresuotus asmenis ir organizacijas pateikti savo pastabas per Komisijos nustatytą ne trumpesnį kaip vieno mėnesio laikotarpį.
7 straipsnis
Komisija, prieš skelbdama reglamento projektą ir prieš priimdama reglamentą pagal 2 straipsnį, tariasi su Konkurenciją ribojančios veiklos ir dominuojančių padėčių patariamuoju komitetu, minimu 2002 m. gruodžio 16 d. Tarybos reglamento (EB) Nr. 1/2003 dėl konkurencijos taisyklių, nustatytų Sutarties 81 ir 82 straipsniuose, įgyvendinimo (6) 14 straipsnyje.
8 straipsnis
Reglamentas (EEB) Nr. 3976/87 yra panaikinamas.
Nuorodos į panaikintą reglamentą laikomos nuorodomis į šį reglamentą ir skaitomos pagal II priede pateiktą atitikmenų lentelę.
9 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. gegužės 25 d.